Перадгісторыя мястэчка Ганцавічы, якое пераняло назву ад суседняй вёскі ў складзе Круговіцкай воласці, мае выток ад пракладання чыгункі і заснавання на ёй станцыі. Рух цягнікоў там пачаўся 30 снежня 1884 г. Да 1898г. адносіцца ўтварэнне пасёлка пры чыгуначнай станцыі. У 1902 г. быў зацверджаны план пабудовы мястэчка Ганцавічы ў Мінскім губернскім праўленні. Па вялікім рахунку, аднак, як аргументавана даводзіць краязнаўца Віталь Герасіменя, Ганцавічы мястэчкам юрыдычна яшчэ доўга не станавіліся.